Grupa 1. Zamjena postojeće vanjske stolarije te izvedba toplinske zaštitne ovojnice

OPIS GRAĐEVINE – POSTOJEĆE STANJE

Na kat.čest.br. 2032/4, k.o. Ludbreg na adresi Koprivnička 19 u Ludbregu, Varaždinska županija, izgrađena je nestambena (proizvodno - poslovna) zgrada koja je predmet ovog glavnog projekta. Zgrada je izvedena u dvije etaže (prizemlje i kat). Veći dio zgrade je proizvodni, dok su u manjem dijelu uredski prostori. Ukupna bruto površina zgrade iznosi 2.353,40 m2, odnosno korisna neto površina je 2.117,46 m2. Krovište zgrade je dvostrešno, nagiba krovnih ploha 5°. 

SMJEŠTAJ GRAĐEVINE NA GRAĐEVNOJ ČESTICI

Zgrada se nalazi na k. č. br. 2032/4, k.o. Ludbreg na adresi Koprivnička 19 u Ludbregu. Pravokutnog je tlocrta, gabaritnih dimenzija 57,60 x 20,50 m. Visina vijenca iznosi 7,94 m, a ukupna visina od kote najniže uređenog terena iznosi 9,06 m.

NAMJENA GRAĐEVINE

Veći dio zgrade je proizvodni, dok su u manjem dijelu uredski prostori. Na zahtjev investitora pristupa se izvedbi toplinske zaštite vanjske ovojnice (zamjena krova, izvedba fasade vanjskih zidova i zamjena dotrajale stolarije novom).

OPIS KONSTRUKCIJE

Zgrada je izgrađena od tradicionalnih građevinskih materijala i elemenata za takvu namjenu. Nosivu konstrukciju zgrade čini montažna armirano-betonska konstrukcija sa armirano betonskim stupovima dimenzija 50 x 50 cm montiranim u monolitne čašice rastera 7,20 m. Krovna konstrukcija izvedena je od predgotovljenih elemenata (''ZT-20'' proizvod GP Zagorje d.d. Varaždin). Izveden je ventilirani krov sa limenim pokrovom i toplinskom izolacijom.
Glavnim projektom predviđa se izvedba toplinske zaštite vanjske ovojnice i to zamjena krova i izvedba fasade vanjskih zidova, kao i zamjena dotrajale stolarije novom.

MATERIJALI I ZAVRŠNA OBRADA

ZIDOVI
Vanjski zidovi dijelom su izvedeni od šupljih blokova od gline završno obrađenih žbukom, dijelom kao sendvič zidovi sa šupljim blokovima od gline i fasadnom opekom. Dio zidova izvana je obložen limom. Unutarnji zidovi izvedeni su od šupljih blokova od gline te su ožbukani i obojeni, djelomično obloženi keramičkim pločicama u wc-ima. Projektom je predviđena izvedba fasade vanjskih zidova (izvedba tankoslojnog kontaktnog sustava fasade s pločama mineralne vune, λ = 0,035 W/mK, debljine 12 cm).

STROPOVI
Stropovi uredskog dijela izvedeni su kao spušteni stropovi od gips-kartonske obloge, dok je u proizvodnom dijelu kata vidljiv podgled krovišta. Projektom je predviđena zamjena krova (pokrivanje krovišta trapeznim krovnim panelima s ispunom od poliuretantske pjene, debljine 100 mm u (U=0,19 W/m2K)).


PODOVI
Podovi su ovisno o namjeni prostorija izvedeni od keramičkih pločica, laminata, tapisona, epoksi smole ili kamena

STOLARIJA I BRAVARIJA
Unutarnja vrata su drvena ili metalna, a vanjska metalna ili segmentna podizna. Prozori su metalni, ostakljeni IZO staklom, manji dio prozora izveden je od PVC okvira ostakljenih IZO staklom. Djelomično je izvedena zaštita od sunčeva zračenja. Projektom je predviđena zamjena dotrajale stolarije novom.

INSTALACIJE

GRIJANJE I VENTILACIJA
Grijanje je centralno toplovodno radijatorsko pomoću plinskog kotla smještenog u kotlovnici. Ventilacija zgrade je prirodna. Hlađenje uredskog dijela je lokalno u split izvedbi pomoću vanjskih i unutarnjih klima jedinica.

VODOVOD
Opskrba pitkom vodom vrši se iz javnog vodovoda.

KANALIZACIJA
Odvodnja fekalnih otpadnih voda izvedena je postojećim instalacijskim sustavom.

ELEKTROINSTALACIJE
Izvedene su instalacije jake i slabe struje, informatičke mreže, videonadzora i vatrodojave.

NAČIN PRIKLJUČENJA NA PROMETNU POVRŠINU

Parcela na kojoj je zgrada izgrađena priključena je na javnu asfaltiranu prometnu površinu preko kat.čest.br. 2032/9. 

NAČIN PRIKLJUČENJA NA KOMUNALNU INFRASTRUKTURU

U zgradi su izvedeni komunalni priključci struje, vode, plina, kanalizacije i telefona.


